Karsten Nonbo (V), 2013-05-03:
Ud over trafiksikkerheden gælder det jo mobiliteten, og det sidste eksempel, som hr. Kim Christiansen nævnte, handler jo egentlig også om konkurrencesikkerheden, at vi altså ikke får konkurrenceforvridning og må fyre og kassere vores egne danske lastbilchauffører, og så kommer der nogle fra andre EU-lande.
Det er jo også rigtigt, som det blev nævnt i justitsministerens grundige gennemgang, at det jo især er aldersgrænsen for at få motorcykelkørekort, det drejer sig om, samt epilepsi.
Jeg skal da indrømme – og det skal man jo gerne, inden man skyder for meget på det, hvis man selv har gjort noget forkert – at opmærksomheden i Venstre og Konservative, da vi indførte det i 2010, måske ikke var så skærpet, som den skulle være.
Jeg var inde og kigge på min ordførertale, og dengang sagde jeg, at det her skulle være en EU-implementering på lige fod med implementeringen i alle andre lande i hele EU, så vi ikke skulle gå foran.
Senere sagde jeg, at vi skal gå hånd i hånd med de andre EU-lande.
Det var i forbindelse med implementeringen i 2010.
Der må jeg sige, at der jo helt objektivt er sket den smutter med motorcyklerne, og jeg kan ikke se andet, end at man må sige, at man har lavet en fejl.
I stedet for at vælge at sove videre må man vågne op og rette fejlen.
Det er vi i Venstre indstillet på at gøre.
Justitsministeren, og det skal vi jo så lige takke for, har jo selv rettet fejlen i forhold til de mekanikerlærlinge, som så ud til at skulle blive arbejdsløse og stå uden noget erhverv.
Vi vil da gerne takke justitsministeren for, at han tog hånd om det, så der ikke er sket nogen skade der, eller at den skade, der måtte være sket, er genoprettet.
Så kan man så spørge sig selv rent færdselssikkerhedsmæssigt, om de unge motorcykelkørere udgør en særlig stor fare i trafikken.
Jeg har kigget lidt på statistikken over dem, der desværre er gået til i de sidste 5 år, og som har været på motorcykel.
Der er det sådan, at i 2008 var ud af 34 dræbte motorcyklister kun de to under 24 år, og i 2009 var der ud af 23 dræbte ingen under 24 år, der blev slået ihjel.
I 2010 var det en ud af 21, og i 2011 var det en ud af 20. I 2012 var der desværre 2, men heldigvis kun ud af 10.
Så ud over at vi noterer os, at antallet af dræbte på motorcykel i de sidste 5 år er faldet fra 34 til 23 til 21 til 20 og sidste år til 10 – det kan vi jo glæde os gevaldigt over – er antallet af unge meget lille.
Derfor er det jo korrekt, som hr. Kim Christiansen siger, at det nok mere er folk i hans og min alder, der skulle lære at køre ordentligt på motorcykel.
Vi er måske for stivnakkede til at kunne dreje hovedet og se os for.
Med hensyn til de to, der blev slået ihjel sidste år, kan vi ikke engang sige, at det var deres egen skyld.
Den ene omkom under en køreprøve, og den anden blev dræbt, fordi en bilist kørte ud foran ham, selv om der var ubetinget vigepligt.
Så her er noget, som vi bør se på og se på, hvad de andre EU-lande gør, og på, hvor de ligger i snit.
Det er jo det, der er meningen med EU.
Det, der i det hele taget er meningen med at have et kørekortdirektiv, er jo, at vi skal have fælles regler, således at man ikke behøver at være ung pige i huset i Spanien for at få et kørekort til motorcykel, 2 år før man kan få det i Danmark.
Så der er en rigtig god pointe.
I forhold til epilepsien må jeg indrømme, at jeg endnu ikke har hørt om et alvorligt færdselsuheld med en lastbil, hvor vi ligesom kan sige, at det skyldtes, at chaufføren havde epilepsi.
Dem, vi her er efter, er jo egentlig folk, der får medicin.
De, der får et brev, er dem, som ikke engang har haft et epileptisk anfald i de sidste 5-10 år, og det er dem, der, som hr. Kim Christiansen nævnte, nu står uden kørekort.
Det mener jeg ikke at vi kan være bekendt.
Jeg mener, at det i den grad er konkurrenceforvridende.
Vi må jo sige, at når folk kører ind i en lastbil, er det jo der, man slår sig hårdest, og det er i langt de færreste tilfælde lastbilchaufførens skyld.
Til slut vil jeg sige, at vi støtter det forslag til vedtagelse, som Dansk Folkeparti har fremsat, og det gør vi, fordi det, der er ånden i EU, er, at vi får fælles regler for kørekort, fælles regler for trafik og dermed størst mulig sikkerhed.